K-pop

K-pop (; koreanisht: 케이팝; romanizuar: keipap), shkurt për Korean pop, është një formë e muzikës pop që rrjedh nga Korea e Jugut. Ai përfshin stilet dhe zhanret nga e tërë bota, si popi, hip-hopi, R&B, roku, xhezi, gospel, reggae, muzika elektronike, folk, country, disko, dhe muzika klasike, të gjitha mbi rrënjët e veta tradicionale koreane. Termi "K-pop" mori famë gjatë viteve 2000, sidomos brenda kontekstit ndërkombëtar. Termi për muzikën vendase pop në koreanisht është gayo (가요; 歌謠), që akoma përdoret gjerësisht në Korenë e Jugut. 

Kultura moderne e "idhujve" të K-popit (anglisht: idol) filloi në vitet 1990, gjersa muzika e idhujve K-pop po rritej në një kulturë më të ngushtë që afroi tifozëri gjigante të adoleshentëve dhe të rriturve të rinj. Forma më moderne e zhanrit, fillimisht e quajtur "rap dance", doli në shesh me formimin e bendit mashkullor hip-hop Seo Taiji and Boys, në vitin 1992. Eksperimentimi i tyre me stile dhe zhanre të ndryshme të muzikës, si dhe integrimi i elementeve të huaja muzikore, ndihmuan me rigdhendjen e skenës bashkëkohore të muzikës së Koresë Jugore. Pas një rënie të ndjeshme në muzikën e hershme të idhujve, nga 2003, TVXQ dhe BoA filluan një gjeneratë të re të idhujve të K-popit që e depërtuan zhanrin muzikor nëpër tregun fqinj japonez, dhe vazhdojnë ta popullarizojnë K-popin ndërkombëtarisht deri sot. Me mbërritjen e rrjeteve sociale në internet dhe serialeve televizive koreane, shpërndarja aktuale e K-popit dhe zbavitjes koreanojugore, njohur ndryshe si "Vala Koreane", po shihet jo vetëm në Azi lindore, por edhe anë e mbanë botës, duke marrë për vete një publik ndërkombëtar.

Në 2018, K-popi përjetoi një rritje të bujshme dhe u bë një lojtar i fuqishëm në tregun muzikor, duke shënuar një rritje prej 17.9% në të ardhura. Që prej 2019, muzika koreane pop renditet e gjashta mes tregjeve ndërkombëtare muzikore më të mëdhaja sipas raportit ndërkombëtar muzikor të Federatës Ndërkombëtare të Industrisë Fonografike (IFPI), me grupet BTS dhe Blackpink të emëruar si artistët që po e prijnë këtë rritje në treg. 2020 ishte një vit rekordthyes për K-popin kur e ndjeu një rritje prej 44.8% dhe u bë tregu muzikor me rritje më të shpejtë atë vit.

Industria e K-popit është gjendur shpesh edhe në mes të polemikave të shumta që reflektojnë dallimet në pritshmëritë shoqërore në Korenë moderne. Idhujt janë shpesh subjekt i kontratave shumë të rrepta, ndonjëherë të quajtura "kontrata skllavërore". Deklaratat e tyre publike nuk guxojnë të jenë kontraverse apo të shkaktojnë ndonjë skandal. Dietat, sjelljet, dhe dashuritë e tyre janë nën kontroll të ngushtë, mirëpo performancat e tyre seksualizohen shpesh. Nënshtrimi ndaj operacionit kozmetik ndodh shpesh, duke i shtuar presionit të paraqitjes perfekte. Vetëvrasjet e shumë idhujve kanë tronditur industrinë ndër vite, kryesisht ato të Kim Jong-hyun, Sulli, dhe Goo Harës.

 Referime 

 Lidhje të jashtme 



Kategoria:K-pop
Kategoria:Zhanre të muzikës pop
Kategoria:Muzikë popullore sipas shtetit
Kategoria:Muzikë pop sipas shtetit
Kategoria:Kulturë koreanojugore